  Майя Бывальцева Сӧсыръёслэсь но пенсионеръёслэсь ужпумъёссэс эскеризы Удмуртиысь кивалтэтлэн тӧроез Виктор Савельев дорын приёмын, ивортэ «Удмуртия» агентстволэн корреспондентэз. Элькунлэн премьер-министрез доры Ижкарын улӥсь 62 аресъем воргорон вазиськиз. «4 ар талэсь азьло пие сюрлызэ чигиз. Али со коляскаен ветлэ. Но дорысьтыз потэмез уг луы, малы ке шуоно подъездын пандус ӧвӧл. Оштолэзьысен мон управляющий компания, управдом пыр курыны кутски (пандус лэсьтыны — ред.), пумит луизы. Кызьы мон валай, катъя ужпумез сэрттэ-пертче управдом, коньдон висъяське юртэз тупатъян чотын. Со валэктӥз, коньдонмы ӧвӧл, коньдон липетэз тупатъяны кулэ шуыса… Мон пунэмаськи, пандус пуктӥ, собере коньдонме берыктыны кури», — вераз воргорон. Собере пенсионер карысь депутатъёслы вазиськиз, но 10 сюрс 600 манет сылӥсь пандусэз пуктэм понна компенсаци сётыны соос ӧз быгатэ. Виктор Савельев кылзӥськиз но соглаш луиз, юртэз тупатъяны коньдонэз кутон пумысен пумкылъян куто отын улӥсьёс. «Мерлыко юрттэт сётонъя министерство ӧжыт юрттэт сётоз, но ми тӥледлы кивалтэтлэн резерв фондэз пыр берыктомы. Мон адӟисько, со зэмзэ но умой уж, ми ваньмы улэп адямиос, котькудӥныз луыны быгатэ. Юрттом», — оскытӥз премьер-министр. Со сяна, кивалтэтлэн тӧроезлы вазиськиз Ижкарысь гурт возёсъя кун академиысь 22 аресъем студент. 6 ар талэсь азьло солэсь пыктос висёнзэ шедьтӥзы, со лыосты быдтэ. Егит мурт химиотерапия ортчиз, эмчиослэн верамзыя, али висёнэз дугдӥз, но солы ветлыны секыт — ӝог жаде. Йӧназъянлы (эмъюмъёслы, процедураослы, ӧнерчиосын ужанлы) толэзьлы быдэ 20 сюрс манет пала кошке, отчы уг пырона нимысьтыз тӥрлыкъёс. Виктор Савельев озьы ик резерв фонд чотын юрттыны оскытӥз, нош академиез йылпумъямез бере — егит ӧнерчилы уже интыяськыны юрттыны. Со вуоно экономист. Со сяна, берыктӥсьлэсь ӧнерзэ басьтэ на, горд дипломлы мынэ. Приёме лыктэм кышномурт ӝожтӥськиз, солы «Городское жилищное управление» компаниысь квитанциос ялан лыкто шуыса, нош юртын улӥсьёс кӧня ке ар талэсь азьло ини кивалтӥсь компаниез воштӥзы. Сое буйгатӥзы, со квитанциосъя тыриськыны кулэ ӧвӧл шуыса. Со сяна, нылкышно юртэз быдэсак тупатъян ужпумъя визь-кенеш басьтӥз. Тегъёс: Мерлык Ижкар ВикторСавельев Удмуртия сӧсыръёс кивалтэт  